Čepček, Martin, poslanec NR SR (2021-05-13):
Ďakujem. Väzba nie je trest. Vážené kolegyne, kolegovia, väzba nie je trest, na stíhanú osobu sa vzťahuje prezumpcia neviny. Preto som už v marci 2020 hlasoval za programové vyhlásenie vlády a záväzok, že vláda Slovenskej republiky bude pokračovať v humanizácii a zmierňovaní obmedzení osôb vo výkone a vo výkone trestu v kontexte odporúčaním vnútroštátnych a medzinárodných inštitúcií. Ministerka spravodlivosti Mária Kolíková už ako štátna tajomníčka vo vláde Roberta Fica bola opakovane a osobne upozorňovaná na nedostatky aj medzinárodnými inštitúciami. Slovensko je však dnes krajinou, kde obvinený človek bez odsúdenia môže vo väzbe stráviť prakticky neobmedzený čas. Dokonca aj doživotie. Mnohí si ešte pamätáte tragické zranenie, čudné manévre a následne 29.12. dodnes nevyšetrenú smrť generála Milana Lučanského. Na samotke, v kolúznej väzbe, v prešovskej väznici. Šokujúca smrť exprezidenta Policajného zboru, ktorý dobrovoľne pricestoval zo zahraničia obhajovať svoj nevinu a vypovedať v kauze vraždy novinára, by v demokratickej krajine znamenala demisiu ministra spravodlivosti. Podľa iniciatívy advokátov za právny štát je alarmujúce, že podmienky obvinených osôb v kolúznej väzbe sú v súčasných pomeroch horšie ako podmienky právoplatne odsúdených osôb vo výkone trestu zaradených do maximálneho stupňa stráženia. K výzve na otvorenie celospoločenskej diskusie o podmienkach výkonu väzby a primeranom využívaní tohto inštitútu sa pridala Slovenská advokátska komora, ktorá už 26. januára zaslala ministerke konkrétny návrh novely Trestného poriadku, ktorá mala okrem iného dnes neobmedzenú kolúznu väzbu skrátiť na 3 mesiace. Bohužiaľ, už 28. februára prišlo k ďalšiemu úmrtiu obvineného v rámci kauzy Dobytkár. Od apríla 2020 po 11 mesiacoch väzby advokátovi Ľubomírovi Krivošenkovi údajne nebolo umožnené podpísať splnomocnenie rodine na oboznámenie sa so zdravotným stavom a s pochybnou zdravotnou starostlivosťou vo väzbe zomrel na COVID. Jankovská, bývalá štátna tajomníčka rezortu spravodlivosti, obvinená takmer rok v akciách Búrka a Víchrica, zostáva po 40 dňoch na psychiatrii. Psychicky sa zrútila po tom, ako ju 4. marca po prepustení z väzby zo strany Najvyššieho súdu na slobodu opätovne zadržali. Podľa štatistík Ministerstva spravodlivosti Slovenskej republiky počty väzobne stíhaných osôb u nás narastajú. V roku 2019 okresné súdy vybavili 2 495 väzobne stíhaných osôb a primeraná dĺžka väzby bola 4 mesiace, pred tým ako bolo na súde preukázané, že naozaj trestný čin spáchali. V stredu vláda prerokovala posledné zákony pre májovú schôdzu parlamentu, riešenie kolúznej väzby medzi nimi nebolo. Hoci už v piatok je posledný deň na podanie noviel do NR SR. Ak sa zákon nezačne prerokovávať teraz v máji, najbližší termín jeho schválenia je až september. To znamená, že ešte ďalších 5 mesiacov budú obvinení čakať na spravodlivosť alebo na smrť. Ide mi o každý ľudský život a aj o život obvineného. Toto bola výzva pani ministerke spravodlivosti Márii Kolíkovej 15. apríla o 18.19, o 22.00, o 20.20 prišla správa, myslím Aktuality.sk, kde pani ministerka uviedla, že pripravila zákon, ktorý bol v medzirezortnom pripomienkovom konaní a v piatok toho istého týždňa pani poslankyňa Hajšelová, ktorej veľmi pekne ďakujem za to, že predložila tento návrh zákona. Takisto ďakujem aj pani poslankyni Hatrákovej, že tu dnes môžme rokovať o skrátení kolúznej väzby. Ďakujem.